Kretsens spede barndom startet da 1. Hønefoss speidertropp ble opprettet 27. april 1915. To år senere, i 1917 blir Buskerud krets av Norsk Speidergutt-Forbund (NSF) stiftet. I de påfølgende årene har 1. Hønefoss stor aktivitet, og det blir arrangert flere leirer og turer. Samt at tanken på eget husvære vokser. I 1922 blir «Slottet», den tidligere «Olsestua» i Hønefoss innviet i nærvær av NSFs hovedstyre. Dette er Norges første speiderhus. I 1926 arrangeres den første kretsbannerkonkurransen i kretsen, der 1. Hønefoss blir seierherre.